
Bácsalmás Város Önkormányzata Képviselő-testületének

3/2014. (II. 26.) önkormányzati rendelete

az önkormányzat 2014. évi költségvetéséről

Bácsalmás Város Önkormányzatának Képviselő-testülete a Magyarország helyi önkormányzatairól szóló CLXXXIX törvény 111. §-ának (3) bekezdésében, az államháztartásról szóló 2011. évi CXCV. törvény 23. §-ának (1) bekezdésében kapott felhatalmazás alapján, az Alaptörvény 32. cikk (2) bekezdésében meghatározott feladatkörében eljárva a 2014. évi költségvetéséről az alábbi rendeletet alkotja.

I.

A rendelet hatálya

1. §

A rendelet hatálya Bácsalmás Város Önkormányzatának Képviselő-testületére (a továbbiakban: képviselő-testület), annak bizottságaira és az önkormányzat által fenntartott költségvetési szervekre (intézményekre) terjed ki.

II.

A költségvetés kiadásainak és bevételeinek főösszege, a hiány mértéke 

és finanszírozásának módja 

2. §

(1)
 A képviselő-testület a 2014. IV. számú módosításával az állami támogatások és átvett pénzeszközök, valamint a saját bevételek előirányzatának növelése miatt a R 2. § (1) bekezdésében megállapított 

a)
kiadási főösszegét 
16 050 E Ft-tal,

b)
bevételi főösszegét 
16 050 E Ft-tal

módosítja.
(2)
 A képviselő-testület a 2014. évi módosított költségvetés

főösszegét
3 399 535 E Ft-ban,

ezen belül

a) a költségvetési bevételek főösszegét
2 991 428 E Ft-ban,

b) a költségvetési kiadások összegét
3 383 485 E Ft-ban,

c) a finanszírozási kiadások főösszegét 
16 534 E Ft-ban,

d) a működési költségvetési hiány összegét 
384 223 E Ft-ban,

e) a felhalmozási költségvetési hiány összegét 
7 350 E Ft-ban

állapítja meg.
(3)
    A képviselő-testület a költségvetés összesített hiányát 
74 615 e Ft-ban

állapítja meg, és a 2. § (2) bekezdés d) és e) pontjában

szereplő hiány finanszírozásának módját az alábbiak

szerint hagyja jóvá:

a) a hiány belső finanszírozására szolgáló 

    működési célú pénzmaradvány igénybevétele
384 223 E Ft,
b) a hiány belső finanszírozására szolgáló 

    felhalmozási célú pénzmaradvány igénybevétele 
7 350 E Ft
összegben történik.
(4)
    A képviselő-testület a kiadási főösszegen belül a kiemelt előirányzatokat:

a) személyi juttatás 
429 837 E Ft,

b) szociális hozzájárulási adók, járulékok 
92 543 E Ft,

c) dologi és egyéb folyó kiadások 
384 953 E Ft,

d) pénzeszközátadások, egyéb támogatások, kölcsönök 
421 025 E Ft,

e) felhalmozási kiadások és támogatási kölcsönök 
1 902 045 E Ft,

f) finanszírozási kiadások 
16 534 E Ft,

g) tartalék 
152 598 E Ft

jogcímek szerint állapítja meg.
(5)
 A képviselő-testület az (1) – (4) bekezdésben megállapított bevételeket és kiadásokat mérlegszerűen az 1. mellékletben határozza meg.
(6) A feladatmutatók alapján járó támogatásokat a 2. melléklet tartalmazza. 

(7) A 2. §-ban megállapított bevételeket és kiadásokat kötelező és önként vállalt feladatok bontásában és kiemelt előirányzatok szerinti bontásban az önállóan működő és gazdálkodó, valamint önállóan működő költségvetési szervenként az 3-4. melléklet tartalmazza.

(8) Az önállóan működő és gazdálkodó, valamint az önállóan működő költségvetési szervek engedélyezett létszámkeretét az 5. melléklet tartalmazza.

(9) Az önkormányzat költségvetésében szereplő felhalmozási kiadások költségvetési szervenként és feladatonkénti részletezését a 6. melléklet tartalmazza. 

(10) Az önkormányzat működési támogatásáról szóló kimutatást a 7. melléklet tartalmazza.
(11) A képviselő-testület a következő évekre vonatkozó kötelezettségvállalását, támogatási szerződéssel megalapozott döntéseit, támogatásokkal lebonyolítandó programokat a 8. melléklet szerint hagyja jóvá.

(12) Az önkormányzat által adott közvetett támogatásokat a 9. melléklet tartalmazza. A közvetett támogatások mindazok a bevételek, amelyeknek megfizetését az önkormányzat elengedi, mérsékli. Az Áht. 24. § (4) c) pontja értelmében a közvetett támogatások és adó elengedéseket tartalmazza. A képviselő-testület a mentességek körét a 17/1998. (XII. 23.) rendelet alapján állapítja meg.

(13) A képviselő-testület az európai uniós költségvetésből kapott támogatásokkal lebonyolítandó programokat a 10. melléklet szerint hagyja jóvá.
3. §

Az átmeneti szabad pénzeszköz költségvetési éven belül legfeljebb 90 napos futamidőre, tartós betét elhelyezésére fordítható, melyre felhatalmazást kap a polgármester.

III.

A költségvetés végrehajtásának szabályai

4. §

Az önkormányzati szintű költségvetési rendelet végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

5. §

Amennyiben az intézmény 30 napot elérő, vagy meghaladó elismert tartozásállománya további 30 napig fennáll és a mértékét tekintve a költségvetési szerv éves eredeti kiadási előirányzatának 10 %-át eléri, azt az önállóan működő és gazdálkodó költségvetési szerv vezetője haladéktalanul köteles jelenteni az önkormányzat jegyzőjének.

6. §

Az önállóan gazdálkodó költségvetési szerv vezetője köteles a tartozásállományról adatot szolgáltatni a költségvetési szerv által elismert tartozásállomány tekintetében - nemleges adat esetében is - havonta a tárgyhó 25-ei állapotnak megfelelően a tárgyhónapot követő hó 5-éig az önkormányzat jegyzője részére.

7. §

(1) A képviselő-testület a jóváhagyott kiemelt előirányzatok közötti átcsoportosítás jogát, a tartalék feletti rendelkezési jogát minden esetben fenntartja magának. 
(2) A tervezett (létrejött) feladattal nem terhelt bevételi többletet a bevételi előirányzat egyidejű megemelése mellett a céltartalék növelésére kell fordítani.

(3) A tárgyévi fizetési kötelezettség a jóváhagyott kiadási előirányzatok, valamint a bevételi teljesítések mértékéig vállalhatók. 
(4) Az év közben engedélyezett központi támogatások felhasználásáról, valamint az önkormányzat költségvetési szervei által javasolt előirányzat-átcsoportosítások miatt a költségvetési rendelet módosításáról a képviselő-testület a jegyző által történő előkészítés után a polgármester előterjesztése alapján negyedévente dönt.

8. §

(1) A képviselő-testület az e rendeletben meghatározott kiadási előirányzat mértékéig támogatja a rendeletben nevesített társadalmi szerveket, helyi civil önszerveződéseket, közösségeket. A támogatások folyósítására – kizárólag megállapodás alapján − ütemezve, számadási kötelezettséggel kerülhet sor.

(2) A támogatásban részesülő önszerveződő közösségek és sportegyesületek a kapott pénzeszközről a költségvetési évet követő január 15-ig kötelesek elszámolni. Amennyiben a finanszírozott vagy támogatott szervezet, illetve magánszemély az előírt számadási kötelezettségének határidőben nem tesz eleget, e kötelezettségének teljesítéséig a további finanszírozást, támogatást fel kell függeszteni.
(3) A nemzetiségi önkormányzatokat az önkormányzat saját forrásaiból 2014. évben nem részesíti támogatásban.

9. §

(1) Az önállóan működő és gazdálkodó, valamint az önállóan működő költségvetési szervek e rendeletben meghatározott bevételi és kiadási előirányzatai felett az intézmények vezetői előirányzat-felhasználási jogkörrel rendelkeznek. 
(2) Az (1) bekezdésben meghatározott költségvetési szervek a többletbevételük terhére is csak a forrásképződés mértékének, illetve ütemének figyelembevételével és az intézmény biztonságos működésének szem előtt tartásával vállalhatnak a tárgyévi költségvetés terhére kötelezettséget. Hosszú távú kötelezettség csak a képviselő-testület jóváhagyásával vállalható. 

(3) Az önkormányzat irányítása alá tartozó költségvetési szervek a többletbevételük terhére a felhalmozási jellegű kiadási előirányzataikat saját hatáskörben csak a testület jóváhagyását követően emelhetik fel.

(4) A takarékos gazdálkodás során fellépő likviditási hiány pótlására az intézmény november 30-ig – indoklással – pótelőirányzat-kérelmet nyújthat be a képviselő-testület elé. A képviselő-testület az intézmény átvilágítása után dönt a pótelőirányzat engedélyezéséről.

(5) Az önállóan gazdálkodó költségvetési szerv vezetője saját hatáskörben végrehajtott előirányzat-változásról az első, a harmadik és a negyedik negyedévre vonatkozóan tárgynegyedévet követő hónap 5. napjáig, a második negyedévre vonatkozóan a tárgynegyedév utolsó hó 5. napjáig köteles a jegyzőt tájékoztatni. 

10. §

(1) Az önállóan működő és gazdálkodó költségvetési szervek kötelesek a saját hatáskörükben kialakított számviteli rendjüket, számviteli politikájukat és a számlarendjüket - a jegyző által meghatározott módon - rögzíteni. Az önállóan működő költségvetési szerv a gazdálkodási feladatait ellátó költségvetési szerv által kialakított számviteli politika és számlarend alapján köteles feladatait ellátni.

(2) Valamennyi önállóan működő és gazdálkodó költségvetési szerv köteles a gazdálkodás vitelét meghatározó szabályzatot a mindenkori érvényes központi szabályozás figyelembevételével elkészíteni, illetve a szükséges módosításokat végrehajtani. A szabályozásbeli hiányosságokért a felelősség a mindenkori intézményvezetőt terheli.

11. §

(1) A feladat elmaradásából származó - személyi és dologi - megtakarítások felhasználására csak a képviselő-testület engedélyével kerülhet sor.

(2) A képviselő-testület által jóváhagyott kiemelt előirányzatokat valamennyi önállóan működő és gazdálkodó költségvetési szerv és az önállóan működő költségvetési szerv tekintetében is köteles betartani. Az intézmény vezetője az előirányzat-túllépést a képviselő testületnek köteles indokolni a zárszámadás tárgyalásakor.

12. §

(1) Az önállóan működő és gazdálkodó és az önállóan működő költségvetési szerv költségvetési szervek pénzellátásáról az önkormányzat köteles gondoskodni a finanszírozási ütemterv alapján, azzal, hogy a támogatás utalásának indokoltságát, minden egyes igénylésnél az intézmény likviditási (pénzkészlet stb.) helyzetét be kell mutatni.

(2) Az önkormányzat, valamint a költségvetési szervek az évközi előirányzat-módosításokról a jegyző által elrendelt formában kötelesek naprakész nyilvántartást vezetni. 
13. §

(1) A közszolgáltatási szerződés alapján közfeladatokat ellátó Bácsalmási Önkormányzati Közszolgáltatási Közhasznú Nonprofit Kft. (a továbbiakban: Kft.) közfeladatait a költségvetésben jóváhagyott támogatási keretből látja el.

(2) A Kft. közhasznú tevékenységével összefüggő pénzellátásról az önkormányzat köteles gondoskodni a finanszírozási ütemterv alapján, azzal, hogy a támogatás utalásának indokoltságát, minden egyes igénylésnél a Kft likviditási (pénzkészlet stb.) helyzetét be kell mutatni.

(3) A takarékos gazdálkodás során a közhasznú feladatok ellátása területén mutatkozó likviditási hiány pótlására a Kft. november 30-ig – indoklással − pótelőirányzat kérelmet nyújthat be a képviselő-testület elé. A képviselő-testület a Kft. likviditási helyzetének vizsgálata után dönt a pótelőirányzat engedélyezéséről.

14. §

A képviselő-testület a helyben szokásos legolcsóbb temetés költségét 90 000,- Ft-ban állapítja meg. 
IV.

A költségvetés végrehajtásának ellenőrzése

15. §

(1) A költségvetés végrehajtását a költségvetési szervek tekintetében a belső ellenőr éves ellenőrzési munkatervében foglaltak szerint ellenőrzi. Az ellenőrzés tapasztalatairól a polgármester a zárszámadási rendelettervezet előterjesztésekor köteles a képviselő-testületet tájékoztatni.

(2) A jegyző célvizsgálat jelleggel elrendelheti az önkormányzat megbízott könyvvizsgáló szervezetével az intézmények és a többségi önkormányzati részesedéssel működő gazdasági társaságok átvilágítását a felhasznált önkormányzati források szabályszerűségének és hatékonyságának áttekintése érdekében.

(3) A költségvetési szerv vezetője köteles gondoskodni a költségvetési szerv belső kontroll rendszerének megszervezéséről, ezen belül a folyamatba épített, előzetes, utólagos és vezetői ellenőrzés működtetéséről.

Záró és vegyes rendelkezések

16. §

Ez a rendelet a kihirdetés napján lép hatályba, de rendelkezéseit 2014. január 1-jétől kell alkalmazni. E rendelet hatályát veszti 2017. december 31-én.

Bácsalmás, 2014. február 25.

Németh Balázs 
Patocskai Ibolya 


polgármester
jegyző

A rendelet kihirdetése 2014. február 26-án megtörtént.


Patocskai Ibolya


jegyző

